หุ้นปิดร่วง 10.42 จุด ปัจจัยหลักแรงกดดันเจรจาการค้าไม่ชัด
หุ้นไทย วันที่ 20 พ.ย.62 ดัชนีปิดตลาดที่ระดับ 1,596.83 จุด ลดลง 10.42 จุด (-0.65%) มูลค่าการซื้อขาย 47,777.85 ล้านบาท
20 พ.ย. 2562

หุ้นไทย วันที่ 20 พ.ย.62 ดัชนีปิดตลาดที่ระดับ 1,596.83 จุด ลดลง 10.42 จุด (-0.65%) มูลค่าการซื้อขาย 47,777.85 ล้านบาท 
นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยในช่วงบ่ายปรับตัวลงในทิศทางเดียวกับตลาดต่างประเทศ โดยตลาดหุ้นภูมิภาคเอเชียส่วนใหญ่ติดลบ เช่นเดียวกับตลาดในยุโรปปรับตัวลงเกือบ 1% เกือบทุกตลาด จึงมองว่าปัจจัยน่าจะมาจากเจรจาการค้าระหว่างสหรัฐและจีนไม่มีความชัดเจนเป็นหลัก
อย่างไรก็ตาม หากสหรัฐและจีนยังสามารถลงนามข้อตกลงเจรจาการค้ากันได้จริงการที่ดัชนีฯหลุด 1,600 จุดก็ยังน่าจะเข้าสะสมหุ้นได้ เพราะเศรษฐกิจจะหยุดการชะลอตัว ทั้งนี้ ในปีที่ผ่านมาประเด็นสงครามการค้ามีผลกระทบต่อเศรษฐกิจไทย และมีผลกระทบต่อกำไรต่อหุ้น (EPS) ของบริษัทจดทะเบียนของไทยด้วย
สำหรับประเด็นการเมืองหลังศาลรัฐธรรมนูญวินิจฉัยนายธนาธร จึงรุ่งเรืองกิจ หัวหน้าพรรคอนาคตใหม่ สิ้นสุดสมาชิกภาพสภาผู้แทนราษฎร (ส.ส.) ซึ่งตลาดได้รับรู้ผลไประดับหนึ่งแล้ว หากไม่มีความวุ่นวายทางการเมืองไม่น่ามีผลต่อตลาดฯมากนัก ณ เวลานี้ยังมองการเมืองในทางบวกอยู่
แนวโน้มการลงทุนในวันพรุ่งนี้ (21 พ.ย.) นายสุโชติ กล่าวว่า ตลาดฯคงจะแกว่ง Sideway Down ขึ้นอยู่กับข่าวเจรจาการค้าที่จะออกมาด้วย พร้อมให้แนวรับ 1,580 จุด ส่วนแนวต้าน 1,610 จุด
 
หุ้นที่มีมูลค่าการซื้อขายสูงสุด 5 หลักทรัพย์ 
PTT มูลค่าการซื้อขาย 2,732.72 ล้านบาท ปิดที่ 43.00 บาท ลดลง 0.75 บาท
TRUE มูลค่าการซื้อขาย 2,266.68 ล้านบาท ปิดที่ 4.16 บาท ลดลง 0.20 บาท
CPALL มูลค่าการซื้อขาย 2,089.64 ล้านบาท ปิดที่ 75.50 บาท ลดลง 1.25 บาท
ADVANC มูลค่าการซื้อขาย 1,889.97 ล้านบาท ปิดที่ 227.00 บาท ราคาไม่เปลี่ยนแปลง 
INTUCH มูลค่าการซื้อขาย 1,549.20 ล้านบาท ปิดที่ 63.25 บาท ลดลง 0.75 บาท